**Investeringsforeningsbeviser**

Når du investerer dine penge i investeringsforeningsbeviser, får du typisk en god risikospredning, samtidig med at du får en professionel pleje af investeringen. Der findes både investeringsforeningsbeviser med høj risiko, med mellem risiko og med lav risiko.

**Hvad er et investeringsforeningsbevis?** Investeringsforeningsbeviser er andele i investeringsforeninger (en kollektiv investeringsordning), der henvender sig til en større kreds af investorer. Når du køber investeringsforeningsbeviser i en investeringsforening, bliver du samtidig medlem af foreningen. Som medlem af foreningen er du sammen med de øvrige medlemmer også medejer af foreningen. Det er således investorerne selv, der i sidste ende bestemmer.

# Hvordan er en investeringsforening opbygget?

Foreningens øverste myndighed er gene- ralforsamlingen. Når du køber et investeringsforeningsbevis, opnår du en stemmeret på generalforsamlingen.

På generalforsamlingen vælger medlemmerne en bestyrelse.

Bestyrelsens primære opgave er at sikre, at foreningen drives forsvarligt og i overensstemmelse med vedtægterne.

Medlemmernes indskud investeres i værdipapirer efter de investeringsrammer, der er fastsat for de enkelte foreninger.

Investeringsforeninger opdeles typisk i underliggende afdelinger, hvor afdelingerne har fastlagt en særlig investeringsprofil.

Investeringsforeningen kan enten være udbytteudlodende eller akkumulerende, hvilket betyder, at alt afkast geninvesteres i afdelingen. Investeringsforeninger skal godkendes af Finanstilsynet for at kunne udøve virksomhed. Herudover er foreningerne underlagt en lang række lovkrav, ligesom Finanstilsynet fører tilsyn.

# Hvilke investeringsmuligheder findes der?

Lovgivningen giver som udgangspunkt investeringsforeninger mulighed for at investere i omsættelige aktier, obligationer og lignende. Dette giver mulighed for at føre meget forskellige investeringsstrategier ud i livet med vidt forskellige afkastmuligheder og risikoforhold. Her er listet nogle af de mest almindelige investeringsområder, som inden for investering også kaldes aktivklasser:

* Korte danske obligationer
* Lange danske obligationer
* Udenlandske obligationer
* Danske aktier
* Udenlandske aktier
* Blandede afdelinger

Inden du investerer i investeringsforeningsbeviser, er det derfor vigtigt, at du sætter dig grundigt ind i den enkelte afdelings investeringsstrategi, herunder fordele, ulemper og risici. Du bør også overveje, hvorvidt du ønsker en aktiv forvaltning af din investering, hvor strategien er at søge at opnå et afkast, der er højere end markedsafkastet, eller du ønsker, at din investering passivt følger udviklingen i et indeks.

Investeringens afkast- og risikoforhold af hænger af, hvilke underliggende papirer den enkelte afdeling investerer i. Det anbefales derfor, at du for hver enkelt afdeling gennemgår det materiale, der er nævnt i afsnittet Prospekt og central information.

# Hvad får jeg med investeringsforeningsbeviser?

Generelt får du med et investeringsforeningsbevis en god risikospredning og en professionel pleje af investeringen. Du kan vælge at investere i et enkelt investeringsforeningsbevis. Så får du normalt en investering i en enkelt aktivklasse (eksempelvis danske aktier) og derved en fornuftig risikospredning indenfor denne. Det er dog sjældent en god idé kun at investere i en enkelt aktivklasse. Derfor har du mulighed at sammensætte din investering af flere forskellige investeringsforeningsbeviser. Derved får du spredt din investering på flere forskellige aktivklasser. På denne måde vil du ofte reducere din investerings samlede risiko. Du vil også kunne opnå adgang til eksponering imod markeder, du som privatperson ikke ville kunne få adgang til.

# Er investeringsforeningsbeviser interessante for mig?

Investeringsforeningsbeviser kan bruges til investering af bl.a. frie midler, selskabsmidler, pensionsmidler og midler fra virksomhedsordningen. Risikoen spredes, fordi investeringerne fordeles på mange forskellige værdipapirer. Det er normalt ikke nødvendigt at bruge meget tid på at pleje investeringerne, idet investeringerne i afdelingen bliver plejet løbende af professionelle forvaltere. Du skal dog med jævne mellemrum følge op på, at dine investeringer fortsat matcher din investeringsprofil. Når du investerer i investeringsforeningsbeviser, kan du vælge løbende at modtage informationsmateriale om eksempelvis afkast, udbytte og investeringsnyheder.

# Afkast og risiko

Risikoen på et investeringsforeningsbevis afhænger af, hvilken strategi den enkelte afdeling investerer efter. Så før du investerer, skal du vurdere din risikoprofil og investeringshorisont og derudfra vælge de afdelinger, der passer til din risiko og dine afkastkrav. Afkastet på investeringsforeningsbeviset består af kursændringer og i nogle tilfælde af udbyttebetalinger. Det samlede afkast kan være både positivt og negativt alt efter kursudviklingen og størrelsen af et evt. udbytte. Der kan være valutakursrisiko. Afkast og risiko følges normalt ad. Hvis du vælger en investering med lav risiko, må du således også forvente et mere beskedent langsigtet afkast, end hvis du vælger en investering med høj risiko. Investeringens afkast- og risikoforhold afhænger af, hvilke underliggende papirer den enkelte afdeling investerer i.

*Bæredygtighedsrisiko*

Ved bæredygtighedsrisiko forstås en miljømæssig, social eller ledelsesmæssig begivenhed eller omstændighed, som hvis den indtræffer, kan have negativ indvirkning på værdien af investeringen.

Bæredygtighedsrisici kan identificeres som særlige risici forbundet med udsteder i forbindelse med:

- Den grønne omstilling, hvilket vil påvirke efterspørgslen efter forskellige energikilder samt regulering for forbruget af disse

- Klimaforandringer, hvilket kan indebære fysiske risici for udsteders værdier

- Forurening, hvilket kan indebære omkostninger til udsteder for oprydning eller omstilling af oduktionen

- God selskabsledelse, hvor mangel på diversitet og uafhængighed i bestyrelsen kan spille en rolle

Dette er eksempler på bæredygtigheds risici, og der kan være andre risici, der er særligt relevante for bestemte udstedere.

Du kan reducere din samlede risiko, hvis du sørger for at købe aktier i forskellige brancher og lande.

**Køb og salg af investeringsforeningsbeviser** Investeringsforeningsbeviset sikrer dig en andel af foreningens formue. Det enkelte bevis har normalt en pålydende værdi på 100 kr. Flere gange om dagen beregnes indre værdi, som er et udtryk for den samlede formue i en afdeling delt med antal ud- stedte beviser. Du kan normalt altid købe eller sælge et investeringsforeningsbevis til en kurs, der ligger tæt op ad indre værdi.

**Omkostninger**

Der er omkostninger forbundet med at investere i investeringsforeningsbeviser. Omkostninger dækker over administrationsomkostninger og foreningens direkte handelsomkostninger

Hertil lægges handelsomkostninger i form af maksimale emissionstillæg og indløsningsfradrag, som de fremgår af de aktuelle prospekter.

Nogle afdelinger af investeringsforeninger betaler formidlingsprovision til distributøren, mens andre afdelinger som anvendes i forbindelse med porteføljepleje og uafhængig rådgivning ikke betaler formidlingsprovision.

Omkostningerne vises på investeringsforeningens hjemmeside eller i Central Information for det enkelte investeringsforeningsbevis. Inden du investerer, bør du sætte dig grundigt ind i omkostningerne, da de påvirker afkastet.

**Skat**

Den skattemæssige behandling af afkast fra investering i investeringsforeninger er forskellig, alt efter om du investerer frie midler, en pensionsopsparing, virksomheds- eller selskabsmidler.

Den skattemæssige behandling kan variere og ændre sig afhængig af dine skattemæssige forhold, eller som følge af ændrede regler for beskatning.

Vi anbefaler derfor altid, at du kontakter en skatterådgiver for at få klarlagt de skattemæssige konsekvenser inden du investerer i investeringsforeninger.

**Prospekt og central investorinformation** Investeringsforeninger der lever op til reglerne for UCITS er underlagt en lang række EU-regler. Der stilles bl.a. krav til Risikostyring og spredning og du vil kunne finde en sammenfattet oversigt over foreningen i et dokument der hedder ”Central information”. Dette dokument kan du let finde i netbanken under den enkelte investeringsforening. Investeringsforeninger har pligt til at ud- arbejde både et prospekt og et dokument med central information. Du har mulighed for at få udleveret dokumentet med central information, inden du køber investeringsforeningsbeviser. Prospekter og dokumenter med central information kan du også finde på foreningernes hjemmesider.

Senest opdateret 25. October 2023